《雨中送驾和研冈二首 其一》
明代·童承叙

春祀瞻陵庙，宸游出帝城。丰隆扶翠辇，屏翳抗龙旌。

柳色迎銮细，莺歌向跸清。寝园佳气合，驰道瑞烟平。

沙软千官拥，泥香万骑鸣。精禋劳圣主，数傍碧山行。

作者简介：（?—1542）明湖广沔阳人，字汉臣，一字士畴。正德十六年会试中式，世宗即位，成进士。授编修，官至左春坊左庶子。有《平汉录》、《沔阳州志》、《内方集》。